7.6.2023
EL
Επίσημη Εφημερίδα της Ευρωπαϊκής Ένωσης
C 199/17
Η τιμή pH του κρέατος (μετρούμενη στο M. longissimus dorsi) βρίσκεται εντός των ορίων της κανονικής ποιότητας για το χοιρινό κρέας (pH1 > 6.0 και pH2 μεταξύ 5.5 και 6.1), με χρώμα κρέατος CIE L * < 50 και CIE a* > 15.
Το προϊόν «meso turopoljske svinje» έχει βαθύτερο και ερυθρότερο χρώμα, συμπαγέστερη μυϊκή υφή και μικρότερη επιφανειακή έκκριση από το χοιρινό κρέας της συνήθους παραγωγής.
Ο βαθμός συσσώρευσης λίπους είναι εγγενώς υψηλότερος, ιδίως στο υποδόριο τμήμα και μεταξύ των μυών.
Ο ψυχόμενος λιπώδης ιστός είναι σφικτός και λευκού λαμπερού χρώματος.
Όταν καταναλώνεται, το μαγειρεμένο κρέας έχει ελαστική, χυμώδη σύσταση, γεμάτη γεύση και ιδιαίτερο άρωμα από το τετηγμένο λίπος του κρέατος.
3.3.
Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα) Κατά τη διάρκεια την περίοδο του θηλασμού, από την ηλικία των 3 εβδομάδων έως περίπου 10 ημέρες μετά τον απογαλακτισμό, τα χοιρίδια μπορούν να τρέφονται με έτοιμο μείγμα ζωοτροφών για θηλάζοντες χοίρους με τουλάχιστον 18 % ακατέργαστες πρωτεΐνες και με τουλάχιστον 16 % ακατέργαστες πρωτεΐνες μέχρι την έναρξη της πάχυνσης.
Μετά τον απογαλακτισμό, μέχρι την έναρξη της πάχυνσης, οι σύνθετες ζωοτροφές που παράγονται στην εκμετάλλευση μπορούν επίσης να χρησιμοποιούνται για τη διατροφή των χοιριδίων, η βάση των οποίων (τουλάχιστον 70 %) αποτελείται από σιτηρά (αραβόσιτο, κριθάρι, σιτάρι, τριτικάλ) με συμπλήρωμα πρωτεΐνης και βιταμινικών ανόργανων συστατικών, που είναι απαραίτητο για μια ισορροπημένη διατροφή.
Η ποσότητα του σιτηρέσιου που χορηγείται στα χοιρίδια είναι συγκεκριμένη και πρέπει να τους παρέχεται ανά πάσα στιγμή επαρκής ποσότητα πόσιμου νερού.
Κατά την εκτροφή, τα χοιρίδια πρέπει να έχουν πρόσβαση σε χονδροειδείς χορτονομές.
Η πάχυνση ξεκινά από την ηλικία των 4 έως 6 μηνών.
Οι χοίροι προς πάχυνση τρέφονται με μείγμα χόρτου και άλλων φυσικών πηγών διατροφής που διατίθενται τοπικά (βότανα, καρπούς δένδρων, άγριους καρπούς, ρίζες, κονδύλους, μανιτάρια, έντομα, σκώληκες, σαλιγκάρια, κελύφη κ.λπ.), που βρίσκουν με βόσκηση και εξόρυξη, καθώς και με ημερήσια συμπληρωματική διατροφή για τη συμπλήρωση της πάχυνσης.
Τουλάχιστον το 75 % του συμπυκνωμένου συμπληρώματος πρέπει να αποτελείται από σιτηρά, με πρωτεϊνούχο και βιταμινούχο συμπλήρωμα μετά ιχνοστοιχείων, το οποίο είναι απαραίτητο για μια ισορροπημένη διατροφή (τουλάχιστον 12 % ακατέργαστες πρωτεΐνες).
Η μέγιστη ημερήσια πρόσληψη των εν λόγω ζωοτροφών περιορίζεται στο 2 % του ζώντος βάρους του ζώου ή, κατ’ εξαίρεση, στο 3 % σε περίπτωση φυσικών καταστροφών (ξηρασίες, πλημμύρες, χαλαζόπτωση κ.λπ.)
όταν δεν είναι δυνατή η βόσκηση.
Στους χοίρους πάχυνσης πρέπει να διατίθενται συμπληρωματικές χονδροειδείς χορτονομές: νωπή μηδική και σανός μηδικής, μείγμα τριφυλλιού/χόρτου, ενσιρωμένος σανός, κολοκύθα, γογγύλι, κράμβη, πατάτες, τσουκνίδα, φρούτα και λαχανικά, πίτυρο σιταριού και πολτός τεύτλων.
Όλες οι ζωοτροφές — εκτός από τις ζωοτροφές για τις οποίες δεν μπορεί να παραχθεί επαρκής ποσότητα (πρωτεΐνες, ανόργανα συστατικά και συμπληρώματα βιταμινών) λόγω τοπικών περιορισμών ή οι οποίες δεν μπορούν να αντληθούν τοπικά λόγω φυσικών καταστροφών — πρέπει να προέρχονται από τη γεωγραφική περιοχή παραγωγής.
Κατ’ εξαίρεση, σε περίπτωση φυσικών καταστροφών (ξηρασίες, πλημμύρες, χαλαζόπτωση) που εμποδίζουν την παραγωγή των απαραίτητων ζωοτροφών στην οριοθετημένη περιοχή, ο ίδιος τύπος ζωοτροφών μπορεί να προέρχεται από άλλες περιοχές, για τις οποίες ο ιδιοκτήτης πρέπει να παρέχει αποδεικτικά στοιχεία.
Η μέγιστη ποσότητα ζωοτροφών που μπορεί να προέρχεται εκτός της γεωγραφικής περιοχής που αναφέρεται στο σημείο 4 δεν πρέπει να υπερβαίνει το 50 % της ξηράς ουσίας σε ετήσια βάση.
3.4.
Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής Όλα τα στάδια της παραγωγής του «Meso turopoljske svinje», συμπεριλαμβανομένων του τοκετού, της εκτροφής, της πάχυνσης και της σφαγής των χοίρων, πρέπει να εκτελούνται εντός της γεωγραφικής περιοχής που αναφέρεται στο σημείο 4.
Κατ’ εξαίρεση, τα ζώα αναπαραγωγής μπορούν να προέρχονται εκτός της οριοθετημένης περιοχής, εάν υπάρχουν δικαιολογημένες ζωοτεχνικές απαιτήσεις (π.χ. ανανέωση ζωικού κεφαλαίου).
Όλες οι καταχωρισμένες ή εγκεκριμένες εγκαταστάσεις που συμμετέχουν στην αλυσίδα παραγωγής του «Meso turopoljske svinje» (αγροκτήματα και σφαγεία) πρέπει να βρίσκονται εντός της οριοθετημένης γεωγραφικής περιοχής.
3.5.
Ειδικοί κανόνες σχετικά με τον τεμαχισμό σε φέτες, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία Το προϊόν «meso turopoljske svinje» μπορεί να πωλείται ως διατηρημένο με απλή ψύξη (νωπό) ή κατεψυγμένο κρέας, σε τεμάχια ή σε φέτες, χύμα ή συσκευασμένο.